Mo lekgolong la ntlha la dingwaga, go ne go na le setlhopha sa banna ba ba godileng semoyeng, se se neng se kaela diphuthego tsa Bokeresete mo dinageng di le dintsi. Banna bao ba ne ba tsaya Jesu e le Tlhogo ya phuthego. (Ditiro 16:4, 5) Ka tsela e e tshwanang le gompieno, Basupi ba ga Jehofa mo lefatsheng lotlhe ba kaelwa ke Setlhopha se se Laolang sa bagolwane ba ba nang le maitemogelo. Ba okametse diofisi tsa makala tsa Basupi ba ga Jehofa tse di ranolang, tse di gatisang le go anamisa dibuka tsa go ithuta Baebele ka dipuo tse di fetang 600. Ka jalo, Setlhopha se se Laolang se neela kgothatso ya Dikwalo le kgakololo mo diphuthegong tse di fetang 100 000 mo lefatsheng lotlhe. Mo phuthegong nngwe le nngwe go na le banna ba ba tshwanelegang ba ba direlang e le bagolwane kgotsa balebedi. Banna bao ba tlhokomela letsomane la Modimo ka lorato.—Bala 1 Petere 5:2, 3.